CELEX: 32019D0709
Language: ro
Date: 2019-05-06 00:00:00
Title: Decizia de punere în aplicare (UE) 2019/709 a Comisiei din 6 mai 2019 privind numirea administratorului de rețea pentru funcțiile rețelei de management al traficului aerian (ATM) în cadrul cerului unic european [notificată cu numărul C(2019) 3228]

8.5.2019   
               
               
                  RO
               
               
                  Jurnalul Oficial al Uniunii Europene
               
               
                  L 120/27
               
            
         DECIZIA DE PUNERE ÎN APLICARE (UE) 2019/709 A COMISIEI
         din 6 mai 2019
         privind numirea administratorului de rețea pentru funcțiile rețelei de management al traficului aerian (ATM) în cadrul cerului unic european
         
            
               [notificată cu numărul C(2019) 3228]
            
         
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 551/2004 al Parlamentului European și al Consiliului din 10 martie 2004 privind organizarea și utilizarea spațiului aerian în cerul unic european (regulament privind spațiul aerian) (1), în special articolul 6 alineatul (2) litera (b),
         după consultarea Comitetului pentru cerul unic,
         întrucât:
         
                     (1)
                  
                  
                     În conformitate cu articolul 6 alineatul (6) din Regulamentul (CE) nr. 551/2004, statele membre au însărcinat Eurocontrol cu managementul fluxului de trafic aerian, prin implementarea Unității centrale de management al fluxurilor de trafic aerian (Central Flow Management Unit – CFMU).
                  
               
                     (2)
                  
                  
                     Prin Decizia C(2011) 4130 final din 7 iulie 2011, Comisia a numit Eurocontrol în calitate de administrator de rețea pentru a îndeplini sarcinile necesare pentru executarea funcțiilor rețelei ATM în cadrul cerului unic european între iulie 2011 și decembrie 2019.
                  
               
                     (3)
                  
                  
                     Comisia a examinat cu regularitate eficacitatea modului în care Eurocontrol și-a îndeplinit sarcinile respective în perioada cuprinsă între 2011 și 2016. Ea a concluzionat că Eurocontrol a făcut acest lucru într-un mod satisfăcător din punct de vedere operațional.
                  
               
                     (4)
                  
                  
                     În 2017, Comisia a revizuit guvernanța, mecanismele financiare și aspectele legate de baza de cost și de eficiența costurilor ale funcțiilor rețelei ATM și a concluzionat că administratorul de rețea ar trebui să beneficieze de o mai mare autonomie de gestiune. Prin Decizia nr. XI/91 (2017) din 1 noiembrie 2017 (2), Directorul general al Eurocontrol a acordat o astfel de autonomie Directorului Direcției Administrator de rețea, care îndeplinește sarcinile administratorului de rețea în cadrul Eurocontrol.
                  
               
                     (5)
                  
                  
                     Comisia a concluzionat, de asemenea, că funcțiile rețelei ATM ar trebui ameliorate și îndeplinite într-un mod mai eficient din punctul de vedere al costurilor decât în perioada 2011-2016, în special prin evitarea suprapunerii eforturilor, așadar cu mai puține resurse financiare și umane pentru îndeplinirea acestor funcții în statele membre sau cel puțin fără creșterea resurselor respective.
                  
               
                     (6)
                  
                  
                     Având în vedere evaluarea generală pozitivă a îndeplinirii într-un mod eficient din punctul de vedere al costurilor a sarcinilor administratorului de rețea de către Eurocontrol în prima și a doua perioadă de referință ale sistemului de performanță, astfel cum se prevede la articolul 8 din Regulamentul (UE) nr. 390/2013 al Comisiei (3), precum și necesitatea de a asigura continuitatea activității în ceea ce privește executarea funcțiilor rețelei ATM, Comisia a invitat Eurocontrol, la 17 iulie 2018, să prezinte o propunere. Comisia a solicitat Eurocontrol să își declare disponibilitatea și capacitatea de a fi numit din nou în calitate de administrator de rețea, în conformitate cu criteriile prevăzute la articolul 6 alineatul (2) din Regulamentul (CE) nr. 551/2004. În acest sens, Comisia a solicitat totodată Eurocontrol să descrie modul în care va îndeplini condițiile prevăzute la articolul 4 alineatul (3) din Regulamentul de punere în aplicare (UE) 2019/123 al Comisiei (4) și să descrie modul în care, odată numit, va îndeplini cerințele prevăzute la articolul 4 alineatul (4) din regulamentul respectiv.
                  
               
                     (7)
                  
                  
                     În propunerea sa prezentată la 17 decembrie 2018, Eurocontrol a transmis informații privind cerințele prevăzute la articolul 4 alineatele (3) și (4) din Regulamentul de punere în aplicare (UE) 2019/123.
                  
               
                     (8)
                  
                  
                     În urma unei solicitări ulterioare formulate de Comisie, Eurocontrol a furnizat clarificări suplimentare.
                  
               
                     (9)
                  
                  
                     Comisia a evaluat elementele prezentate de Eurocontrol și a constatat că cerințele prevăzute la articolul 4 alineatul (3) din Regulamentul de punere în aplicare (UE) 2019/123 sunt îndeplinite.
                  
               
                     (10)
                  
                  
                     În propunerea sa, referindu-se în special la rezultatele obținute în calitate de administrator de rețea în cursul primei și al celei de a doua perioade de referință, Eurocontrol abordează aspectele menționate la articolul 4 alineatul (3) litera (a) din Regulamentul de punere în aplicare (UE) 2019/123. Propunerea demonstrează competența și capacitatea sa de a îndeplini sarcinile prevăzute la articolul 7 din respectivul regulament.
                  
               
                     (11)
                  
                  
                     În conformitate cu articolul 4 alineatul (3) litera (b) din Regulamentul de punere în aplicare (UE) 2019/123, Eurocontrol a descris în propunerea sa, din punct de vedere calitativ și cantitativ, principalele obiective pe care intenționează să le atingă în ceea ce privește gestionarea funcțiilor de rețea și modul în care va asigura o bună calitate a serviciilor pe care le furnizează părților interesate operaționale.
                  
               
                     (12)
                  
                  
                     În conformitate cu articolul 4 alineatul (3) litera (c) din Regulamentul de punere în aplicare (UE) 2019/123, referindu-se, printre altele, la lecțiile învățate din prima și a doua perioadă de referință, Eurocontrol a descris abordarea și mijloacele pe care intenționează să le utilizeze pentru a acționa în calitate de administrator de rețea.
                  
               
                     (13)
                  
                  
                     În cazul în care administratorul de rețea desfășoară și alte activități decât cele relevante pentru executarea funcțiilor de rețea, articolul 4 alineatul (3) litera (d) din Regulamentul de punere în aplicare (UE) 2019/123 prevede obligația acestuia de a demonstra că activitățile respective vor fi desfășurate independent de sarcinile administratorului de rețea prevăzute la articolul 7. În propunerea sa, Eurocontrol a indicat faptul că sarcinile administratorului de rețea cu relevanță pentru executarea funcțiilor de rețea vor fi îndeplinite de către Direcția Administrator de rețea și că activitățile acelei părți a organizației sale vor fi separate în mod corespunzător de alte activități.
                  
               
                     (14)
                  
                  
                     Pe lângă îndeplinirea cerințelor de la articolul 4 alineatul (3), Eurocontrol a propus continuarea îmbunătățirii eficienței din punctul de vedere al costurilor a îndeplinirii sarcinilor administratorului de rețea pe perioada mandatului său.
                  
               
                     (15)
                  
                  
                     Prin urmare, este oportun ca Eurocontrol să fie numit în calitate de administrator de rețea.
                  
               
                     (16)
                  
                  
                     Este necesar ca această numire să acopere a treia și a patra perioadă de referință, definite la articolul 7 din Regulamentul de punere în aplicare (UE) 2019/317 al Comisiei (5), având în vedere investițiile necesare pentru implementarea unui sistem de ultimă generație care să sprijine îndeplinirea funcțiilor rețelei ATM și necesitatea de a asigura stabilitatea și continuitatea operațiunilor rețelei.
                  
               
                     (17)
                  
                  
                     În conformitate cu articolul 4 alineatul (4) litera (a) din Regulamentul de punere în aplicare (UE) 2019/123, administratorul de rețea trebuie să fie certificat de către Agenția Uniunii Europene pentru Siguranța Aviației înainte de începerea celei de a treia perioade de referință.
                  
               
                     (18)
                  
                  
                     Pentru a asigura autonomia administratorului de rețea, este important să existe o separare adecvată a activităților în cadrul organizației numite în calitate de administrator de rețea. În conformitate cu articolul 4 alineatul (3) litera (d) din Regulamentul de punere în aplicare (UE) 2019/123, Eurocontrol trebuie așadar să își desfășoare activitățile în calitate de administrator de rețea independent de orice altă activitate, inclusiv în ceea ce privește activitățile legate de lucrările organizațiilor internaționale.
                  
               
                     (19)
                  
                  
                     Pentru asigurarea echității în raport cu statele membre și țările terțe cărora le furnizează servicii, administratorul de rețea trebuie să dispună de mecanisme adecvate de finanțare și de cheltuieli și să respecte norme specifice privind gestionarea conturilor,
                  
               ADOPTĂ PREZENTA DECIZIE:
         
            Articolul 1
            Numirea administratorului de rețea
            
               (1)   Eurocontrol este numit administrator de rețea.
            
            
               (2)   Numirea menționată la alineatul (1) acoperă a treia și a patra perioadă de referință definite la articolul 7 din Regulamentul de punere în aplicare (UE) 2019/317.
            
         
         
            Articolul 2
            Sarcinile administratorului de rețea
            
               (1)   În calitate de administrator de rețea, Eurocontrol îndeplinește sarcinile necesare pentru executarea funcțiilor rețelei ATM menționate la articolul 7 din Regulamentul de punere în aplicare (UE) 2019/123.
            
            
               (2)   În calitate de administrator de rețea, Eurocontrol își îndeplinește sarcinile în conformitate cu cerințele prevăzute la articolul 4 din Regulamentul de punere în aplicare (UE) 2019/123.
            
         
         
            Articolul 3
            Certificare
            Înainte de a-și îndeplini sarcinile care i-au fost încredințate, Eurocontrol, în calitate de administrator de rețea, este certificat de către agenție înainte de 2 ianuarie 2020, în conformitate cu Regulamentul de punere în aplicare (UE) 2017/373 al Comisiei (6).
         
         
            Articolul 4
            Administratorul de rețea și consiliul de administrare a rețelei
            
               (1)   Administratorul care reprezintă administratorul de rețea menționat la articolul 18 alineatul (4) litera (c) din Regulamentul de punere în aplicare (UE) 2019/123 este Directorul Direcției Administrator de rețea din cadrul Eurocontrol.
            
            
               (2)   Reprezentantul Eurocontrol menționat la articolul 18 alineatul (4) litera (f) din Regulamentul de punere în aplicare (UE) 2019/123 este Directorul general al Eurocontrol.
            
            
               (3)   Administratorul de rețea suportă costurile aferente sprijinului administrativ acordat președintelui consiliului de administrare a rețelei.
            
         
         
            Articolul 5
            Participarea la consultarea statelor membre
            La cererea Comisiei, administratorul de rețea participă la consultarea statelor membre menționată la articolul 21 din Regulamentul de punere în aplicare (UE) 2019/123.
         
         
            Articolul 6
            Independența în executarea sarcinilor
            În conformitate cu articolul 4 alineatul (3) litera (d) din Regulamentul de punere în aplicare (UE) 2019/123, Eurocontrol își desfășoară sarcinile în calitate de administrator de rețea independent de orice altă activitate, inclusiv în ceea ce privește activitățile legate de lucrările organizațiilor internaționale.
         
         
            Articolul 7
            Mecanisme de finanțare și de cheltuieli și separarea conturilor administratorului de rețea
            
               (1)   Fără a aduce atingere acordurilor menționate la articolul 24 alineatul (1) din Regulamentul de punere în aplicare (UE) 2019/123, administratorul de rețea instituie mecanisme care să asigure că statele membre și țările terțe, conform dispozițiilor de la articolul 24 alineatele (1) și (2) din regulamentul respectiv, aduc o contribuție financiară echitabilă și proporțională pentru executarea sarcinilor încredințate administratorului de rețea. În ceea ce privește gestionarea conturilor, acesta respectă alineatele (3) și (4).
            
            
               (2)   Administratorul de rețea se asigură că plățile efectuate de statele membre ale Uniunii în conformitate cu articolul 25 alineatul (1) din Regulamentul de punere în aplicare (UE) 2019/123 nu sunt utilizate pentru a finanța cheltuieli legate de alte activități decât cele acoperite de sarcinile menționate la articolul 7 din regulamentul respectiv sau suportate ca urmare a participării unor țări terțe în temeiul articolului 24 alineatele (3) și (4) din regulamentul respectiv.
            
            
               (3)   În conformitate cu articolul 25 alineatul (3) litera (c) din Regulamentul de punere în aplicare (UE) 2019/123, sarcinile Eurocontrol în calitate de administrator de rețea sunt acoperite de un cont separat în cadrul bugetului Eurocontrol.
            
            
               (4)   În contul menționat la alineatul (3), administratorul de rețea afișează separat costurile suportate și plățile efectuate ca urmare a acordurilor de cooperare menționate la articolul 24 alineatele (3) și (4) din Regulamentul de punere în aplicare (UE) 2019/123.
            
         
         
            Articolul 8
            Intrare în vigoare
            Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Adoptată la Bruxelles, 6 mai 2019.
            
               
                  Pentru Comisie
               
               Violeta BULC
               
                  Membru al Comisiei
               
            
         
         
            (1)  JO L 96, 31.3.2004, p. 20.
         
            (2)  Decizie privind delegarea către Directorul Direcției Administrator de rețea a competențelor și/sau autorității de a semna pentru chestiuni referitoare la serviciile de asistență furnizate de alte unități ale Agenției, la procesul bugetar pentru administrarea rețelei, la reuniunile tehnice de dialog social cu personalul operațional implicat în administrarea rețelei și la acordurile operative și tehnice necesare pentru îndeplinirea funcțiilor de rețea de către Eurocontrol.
         
            (3)  Regulamentul (UE) nr. 390/2013 al Comisiei din 3 mai 2013 de stabilire a unui sistem de performanță pentru serviciile de navigație aeriană și pentru funcțiile de rețea (JO L 128, 9.5.2013, p. 1).
         
            (4)  Regulamentul de punere în aplicare (UE) 2019/123 al Comisiei din 24 ianuarie 2019 de stabilire a normelor de punere în aplicare a funcțiilor rețelei de management al traficului aerian (ATM) și de abrogare a Regulamentul (UE) nr. 677/2011 al Comisiei (JO L 28, 31.1.2019, p. 1).
         
            (5)  Regulamentul de punere în aplicare (UE) 2019/317 al Comisiei din 11 februarie 2019 de instituire a unui sistem de performanță și de tarifare în cadrul cerului unic european și de abrogare a Regulamentelor de punere în aplicare (UE) nr. 390/2013 și (UE) nr. 391/2013 (JO L 56, 25.2.2019, p. 1).
         
            (6)  Regulamentul de punere în aplicare (UE) 2017/373 al Comisiei din 1 martie 2017 de stabilire a unor cerințe comune pentru furnizorii de management al traficului aerian/servicii de navigație aeriană și de alte funcții ale rețelei de management al traficului aerian și pentru supravegherea acestora, de abrogare a Regulamentului (CE) nr. 482/2008, a Regulamentelor de punere în aplicare (UE) nr. 1034/2011, (UE) nr. 1035/2011 și (UE) 2016/1377, precum și de modificare a Regulamentului (UE) nr. 677/2011 (JO L 62, 8.3.2017, p. 1).